钦定古今图书集成/明伦汇编/官常典/第409卷 > 陈诚
## 钦定古今图书集成/明伦汇编/官常典/第409卷 > 陈诚

按《明外史傅安传》：“诚字子实，吉水人。洪武中，举进士，
以行人使沙里畏兀儿，立安定、曲先、阿端五卫，又使
塔滩里招谕彝人。寻偕同官吕让使安南，令还所侵
思明地，却其赆。还，擢翰林检讨，历吏部员外郎。永乐
十一年，哈烈入贡。诏诚偕中官李达、户部主事李暹
等送其使臣还，遂颁赐西域诸国。诚等于是遍历哈”
烈、撒马儿罕、俺都淮、商、八答商、迭里迷、沙鹿海牙、达
失干卜、花儿塞蓝、渴石、养夷、别失八里、火州、柳城、土
鲁番、蓝泽、哈密凡十七国，谕以“天子神圣，中国广大，
所以招怀之意。”其君长欣然咸欲自达于天子。于是
各遣使者随诚等入朝，贡文豹、名马、珍宝之属。诚所
过，辄图其山川城郭，志其风俗物产，“为《西域记》”以献。
天子大悦。所以褒赉既渥，擢诚郎中，馀进秩有差。十
四年，哈烈马儿罕、俺都淮与失剌思诸国复遣使入
贡。天子嘉其诚，诏诚偕中官鲁安等送使者归，所过
州郡置宴，并颁赐俺的干、亦儿弗罕诸部。其明年，诸
国复各遣使随诚入贡。天子以诚奉使劳，擢广东参
议。十八年，哈烈、撒马儿罕、八答商及于阗复遣使贡
名马。诏进诚右参政，偕中官郭敬等往诸国报聘。使
还，累官右通政，卒。诚数奉使，辙迹遍于西土，所至酋
长服其威信。由是麒麟、狮、象诸异兽岁进尚方殊邦
异域之宝，充牣内府。天子心益侈，益发使招徕，旁午
于道，而中国所费亦不赀，西鄙之民力疲焉。